ผ่านกม.สกัดกำหนดราคาโอนร่วม
ครม.ผ่านร่างกฎหมายป้องกันกำหนดราคาโอนระหว่างนิติบุคคลที่มีความสัมพันธ์กัน ป้องกันเลี่ยงภาษี
8 พ.ค. 2558

ครม.ผ่านร่างกฎหมายป้องกันกำหนดราคาโอนระหว่างนิติบุคคลที่มีความสัมพันธ์กัน ป้องกันเลี่ยงภาษี 
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 7 พ.ค. ได้เห็นชอบร่างพระราชบัญญัติแก้ไขเพิ่มเติมประมวลรัษฎากร (ฉบับที่...) พ.ศ. ... มาตรการป้องกันการกำหนดราคาโอนระหว่างบริษัทหรือห้างหุ้นส่วนนิติบุคคลที่มีความสัมพันธ์กัน (Transfer Pricing) ตามที่กระทรวงการคลังเสนอ
ร่างกฎหมายดังกล่าวมีสาระสำคัญ คือ การเพิ่มบทบัญญัติหลักเกณฑ์ในการพิจารณาราคาโอนระหว่างบริษัท หรือห้างหุ้นส่วนนิติบุคคลที่มีความสัมพันธ์กันโดยให้เจ้าพนักงานประเมินมีอำนาจในการปรับปรุงรายได้และรายจ่าย รวมทั้งกำหนดอายุความในการขอคืน และกำหนดให้บริษัทหรือห้างหุ้นส่วน
ทั้งนี้ ที่ผ่านมากรมสรรพากรมีประกาศเกี่ยวกับเรื่องนี้อยู่แล้ว แต่ระดับจะไม่เท่ากฎหมายจึงมีการเสนอเป็นร่างกฎหมายขึ้นมา
“หลักการของเรื่องนี้ คือ บริษัทที่มีความสัมพันธ์กัน เช่น บริษัทในเครือ ซึ่งอาจจะเป็นบริษัทต่างชาติที่มีความสัมพันธ์กับบริษัทในประเทศ อาจจะมีการโอนสินค้าให้กัน ซึ่งในหลักการต้องมีการกำหนดราคาตลาดให้สอดคล้องกับความเป็นจริง ไม่มีการสมยอมกัน แต่ก็ไม่สอดคล้องกับความเป็นจริง ซึ่งอาจทำให้เป็นช่องทางให้เกิดการเลี่ยงภาษี และที่ผ่านมาไม่มีกฎหมายกำหนดเกี่ยวกับเรื่องนี้ โดย ครม.ได้เห็นชอบกฎหมายนี้แล้ว ไม่เพียงแต่ป้องกันการเลี่ยงภาษี แต่ยังเป็นการช่วยผู้ประกอบการให้ไม่ต้องมีการถูกเก็บภาษีซ้ำซ้อน” พล.ต. สรรเสริญ กล่าว
ตามกฎหมายดังกล่าวนี้ นิติบุคคลที่มีความสัมพันธ์กันจะต้องยื่นเอกสารแสดงความสัมพันธ์ระหว่างกันต่อเจ้าพนักงานประเมิน ตามหลักการ 3 ข้อหลักๆ ได้แก่ 1.เจ้าพนักงานประเมินมีอำนาจประเมินรายได้หรือรายจ่ายของบริษัท หรือห้างหุ้นส่วนนิติบุคคล กรณีที่มีความสัมพันธ์ระหว่างกันในด้านทุน การจัดการ หรือการควบคุม ไม่ว่าโดยทางตรงหรือโดยทางอ้อม 2.กรณีที่ชำระภาษีไว้หรือถูกหักภาษี ณ ที่จ่าย และนำส่งแล้วเกินกว่าที่ควรต้องเสียภาษี หรือโดยไม่มีหน้าที่ต้องเสีย ให้ยื่นคำร้องขอคืนได้ในเวลาที่กำหนด และ 3.กำหนดให้ภายใน 150 วัน นับแต่วันสุดท้ายของรอบระยะเวลาบัญชี ให้ผู้ที่อยู่ในข่ายข้อแรกจัดทำและยื่นเอกสารหรือหลักฐานที่แสดงความสัมพันธ์ หากไม่ดำเนินการหรือทำเอกสารไม่ถูกต้องหรือไม่ครบถ้วน ให้ระวางโทษปรับไม่เกิน 4 แสนบาท